DAVI – DRUŠTVENO ANGAŽIRANE VIDEO INSTALACIJE

DAVI je projekt radionica s maturantima odjela fotografski dizajner Škole likovnih umjetnosti Split. Mjesec dana trajanja radionica učenici su sudjelovali u raznim predavanjima, multimedijalnim prezentacijama i snimanjima. Predavači i voditelji DAVI radionica društveno angažirane video instalacije su: Duška Boban, profesorica stručnih predmeta u Školi za dizajn, grafiku i održivu gradnju u Splitu i aktivistica Društva Marjan, Daniela Cikatić Javorčić, doktorica umjetnosti iz polja likovne umjetnosti i likovni terapeut u Centru za autizam Split, Petar Grimani, akademski slikar, multimedijalni umjetnik, performer i aktivist, Ivan Perić, magistar sociologije i magistar filmske umjetnosti, Vlado Zrnić, doktor povijesti ii teorije umjetosti te pročelnik odsjeka za film i video na UMAS-u.Tijekom radionice *Prostorna devastacija park-šume Marjan*, Duška Boban iz *Društva Marjan* potanko opisala godine aktivne borbe za zaštitu Marjana od kontinuiranog nadiranja nelegalne urbanizacije i neetične poduzetničke eksploatacije, te je progovorila i o trenutnim ekološkim izazovima pred kojima se Split nalazi. Kao dio radionice, njen voditelj Ivan Perić je učenike odveo na prosvjed koji se 17. veljače održao ispred Banovine zbog nezadovoljstva loše izvođenom sanacijom Karepovca, gdje su sudionicima radionice demonstrirane metode snimanja. Perić je također vodio i radionicu *Autizam – Tišina i zvuk*, tijekom koje je pozvana Daniela Cikatić Javorčić, likovna terapeutkinja iz *Centra za autizam Split,* koja je sudionicima radionice predstavila svoja iskustva u radu s osobama s autizmom. Predavanjem su opširno objašnjene opće karakteristike autizma, specifični aspekti za bolje razumijevanje istog, u svrhu poništavanja raširenih stereotipa i stigmi koje često negativno utječu na one koje je društvo označilo pod tim pojmom.

Treću radionicu pod nazivom *Migranti i azilanti – izgubljeni u prijevodu* je vodio Vlado Zrnić, a Petar Grimani iz udruge *Dobri domaćini* je podijelio svoja iskustva i stavove o uzrocima, tijeku i posljedicama velikog vala migracija koje su zahvatile ponajviše Europu. Također im je potanko opisao svoje djelovanje na tom polju u lokalnoj sredini, kao i u Italiji i Grčkoj, gdje je posjetio imigrantske kampove u kojima je upoznavao ljudske tragedije koje su dovele do emigriranja kao i trenutno stanje u kampovima. Navedeno je zatim i izrazio svojim djelovanjem ne samo kao zabrinuti pojedinac, nego kao i umjetnik, kreativno izražavajući svoje viđenje.

Potpomognuti savjetovanjima iskusnih filmaša Vlade Zrnića i Ivana Perića, učenici su u svakoj radionici prošli opširna predavanja o metodologiji iza svakog koraka izrade video instalacije. Prenošenjem iskustava iz prve ruke učenici su imali priliku da dublje i opsežnije istraže i preispitaju navedene slučajeve te zatim svoje misli materijaliziraju u formu video instalacije. Nakon što su samostalno odabrali temu koja im je u tom trenutku možda i najviše okupirala misli, njihovi stručni mentori su ih uveli u svijet teorije - zahtjeva, pravila i specifičnosti filmskog načina izražavanja kroz medij video instalacije, kao i samih praksi njene izrade, od plana i organizacije snimanja i njegove logistike, izbora postojećih video tehnika, metodologije i procesa snimanja. Učenicima su se također prezentirali i demonstrirali alati za digitalnu montažu slike i tona, koje oni zatim i usvojili.

Nakon osam tjedana opisani koraci su rezultirali izradom četiri video instalacije:

Instalacija *Splitska piramida* , je zamišljena kao *split screen* instalacija od dva segmenta, u gornjem segmentu se izmjenjuju scene trenutnog stanja na Karepovcu sa spomenutog prosvjeda ispred Banovine. Donji segment je zato kontinuirano jednak, iz kadra nikada ne izlazi crvena vrpca koja nas razdvaja od Karepovca, možda najčišći prikaz već spomenutih ograda od sapunice koje često podižemo u zaštitu od nečega što percipiramo kao neprilično.

Podijeljeni ekran je još izraženiji u video instalaciji *Out of Frame,* u kojem se niskorezolucijskom, arhaičnom video tehnikom u četiri izlomljena segmenta predstavila zapravo ista scena svojevrsnog umjetnog ekosustava nastalog na tlu, a i na nebu Karepovca. Galebovi, često romantizirani te memorizirani kao neizostavan motiv mediteranskih obala i mora, su ovdje svedeni na strvinare koji žive i umiru od smeća. Dekadencija tog motiva, kao i ona opća, dodatno je naglašena polaganim prelaskom videa iz obojanog u crno-bijeli prikaz te prikazivanjem videa na arhaičnoj, naizgled odbačenoj televiziji instaliranoj na hrpici smeća u prostoru *Galerije Škola.*

 Video instalacija *Odjava programa* , satirički ironizira istoimenu, svima nam poznatu odjavu televizijskog programa, popraćenu s himnom i vijorećom zastavom Republike Hrvatske. No ovdje je scenu zastave zamijenio crven-bijeli-plavi trikolor od odbačenih kesa koje su se vjetrom nametnule jednoj grani s koje se ponosito vijore popraćene himnom. Ostale scene kaotične situacije na Karepovcu se uvijek vraćaju navedenom motivu, čime ga se on ne ističe samo vizualno, nego i služi kao dodatni pokazatelj *zeitgeista* čitave države, njene administracije i društva općenito koji su uzrokovali takvo stanje.

Dok se navedene instalacije suočavaju s predmetima koje društvo deponira i ostavlja na njegovoj fizičkoj margini, četvrta nas instalacija suočava s nečijim što je povezano s društvom na umnogome direktniji način, s nama samima. S ljudima i njihovim unutarnjim stanjima koje društvo često zanemaruje i drži na jednoj misaonoj margini. U video instalaciji *Autism Speaks*, demonstrirano je prethodno potanko istraženo stanje koje dovodi do komplikacija u komunikaciji osoba s autizmom sa svojom sredinom. Za iste, pretvaranje njihovih misli u riječi često prolazi kroz filtar, čime dolazi do čestih krivih interpretacija od strane njihove okoline. U instalaciji je to simbolizirano kroz pokušaje da se izroni iz jednog agregatnog stanja, tj. vode u kadi, u drugo, ono u kojem egzistiraju sva ljudska bića na zemlji.